Autoritatea Naţională pentru Protecţia Consumatorilor (ANPC) recomandă persoanelor fizice să recupereze sumele calculate greşit de Raiffeisen Bank, pentru dobânzile unor credite din perioada 2006-2009, precizând că până în prezent a fost achitat un procent de 92% din totalul sumelor respective.
"Autoritatea Naţională pentru Protecţia Consumatorilor recomandă beneficiarilor – foşti şi actuali clienţi ai Raiffeisen Bank S.A, cu credite încheiate în LEI/EUR/USD, în perioada 2006-2009, aflate în derulare la data de 20.10.2017, momentul emiterii Ordinului de Preşedinte ANPC, prin care s-a dispus restituirea sumelor recalculate, în raport cu cele încasate cu titlu de dobânzi – să se prezinte la unităţile băncii, pentru recuperarea sumelor cuvenite potrivit Ordinului amintit, ţinând cont de faptul că Raiffeisen Bank are obligaţia restituirii acestor sume", a transmis ANPC, luni, printr-un comunicat de presă.
Comisari ANPC au constatat, in urma unei acţiuni de control, că Raiffeisen Bank a calculat dobânzile creditelor în RON, EUR şi CHF (franc elveţian), în perioada 2006-2009, într-un mod eronat, ceea ce a dus la încasarea unor sume fără temei legal, de la debitori,
"Ca atare, ANPC a sancţionat banca şi a dispus restituirea de către aceasta a sumelor încasate în plus, măsură consfinţită şi de sentinţa definitivă a Înaltei Curţi de Casaţie şi Justiţie, unde aceasta fusese constestată de operatorul economic. În situaţia descrisă, s-au aflat 9.155 de credite deschise la Raiffensen Bank, în perioada menţionată, urmând a fi rambursate peste 19 milioane de euro consumatorilor afectaţi", a mai arătat sursa citată.